Dyddiau Difyr (drama)

Drama lwyfan mewn dwy act gan Samuel Beckett a berfformiwyd gyntaf ym 1961 yw Dyddiau Difyr, neu Happy Days yn y Saesneg wreiddiol.  (Ffrangeg: Oh les beaux jours). Cafodd y ddrama ei henwi gan The Independent fel un o'r 40 drama 'orau erioed.  Cyfieithwyd y ddrama i'r Gymraeg gan Annes Gruffydd ym 1998, a'i llwyfannu gan Gwmni Theatr Gwynedd gyda Maureen Rhys yn y brif ran. Mae Winnie, sydd wedi'i chladdu hyd at ei chanol yn y ddaear, yn dilyn ei threfn ddyddiol ac yn siarad â'i gŵr, Willie, sydd hefyd wedi'i guddio, ac yn dawel. Ei chytgan mynych yw "O, mae hwn yn ddiwrnod hapus." Yn ddiweddarach, yn Act II, mae hi wedi'i chladdu hyd at ei gwddf, ond mae'n parhau i siarad a chofio dyddiau hapusach.

 Cymeriadau 

 Winnie
 Willie

 Cefndir 
Dechreuodd Beckett gyfansoddi'r ddrama ar 8 Hydref 1960 a chwblhawyd y fersiwn Saesneg ar 14 Mai 1961. Gorffennodd Beckett y cyfieithiad i'r Ffrangeg erbyn Tachwedd 1962 ond newidiodd y teitl. Mewn eiliad o ysbrydoliaeth, benthycodd y teitl Oh les beaux jours, o gerdd Verlaine, "Colloque sentimental".

 Cynyrchiadau nodedig 
Llwyfannwyd y ddrama am y tro cyntaf yn y Cherry Lane Theatre, Efrog Newydd, ar 17 Medi 1961, wedi'i gyfarwyddo gan Alan Schneider gyda Ruth White a John C. Becher. Cafwyd y cynhyrchiad cyntaf yn Llundain yn y Royal Court Theatre ar 1 Tachwedd 1962 wedi'i gyfarwyddo gan George Devine a Tony Richardson gyda Brenda Bruce a Peter Duguid. 

Llwyfannwyd y ddrama yn Gymraeg gan Gwmni Theatr Gwynedd ym 1998 gyda Maureen Rhys a Trefor Selway, o dan gyfarwyddyd Graham Laker.

 Cyfeiriadau 

Categori:Dramâu 1961

Categori:Theatr Gymraeg y 1990au
Categori:Dramâu Saesneg